***Мәктәп туры***

ТАТАР МӘКТӘБЕНДӘ УКУЧЫ БАЛАЛАРГА

ТАТАР ТЕЛЕННӘН ОЛИМПИАДА БИРЕМНӘРЕНЕҢ

**ҖАВАПЛАРЫ**

(2021-2022 нче уку елы)

**9 нчы сыйныф**

**Үткәрү вакыты – 120 минут**

**Максималь балл – 54**

**I. Тестлардан дөрес җавапны билгеләгез.**

1. Җөмләдәге ТС калыбына туры килә торган иҗекләр саны дөрес күрсәтелгән рәтне билгеләгез.**(2 балл)**

*Үзе егылган еламас.* (Мәкаль)

а) 1;

ә) 2;

**б) 3;**

в) 4.

2. Тартыкларның чиратлашуы күзәтелгән мәкальне билгеләгез.**(2 балл)**

а) *Аз сөйлә дә күп эшлә.*

**ә) *Тырышкан табар, ташка кадак кагар.***

б) *Телләр белгән – илләр белгән.*

в) *Сукыр тавыкка бар да бодай*.

3. Архаизмны билгеләгез.**(2 балл)**

**а) *ошбу;***

ә) *ясак;*

б) *җегет;*

в) *волонтёр.*

4. Мәкальдәге ясалма сүзләр саны дөрес күрсәтелгән рәтне билгеләгез. (**2 балл)**

*Тырышлык – зурлык, ялкаулык – хурлык.*

а) 1;

ә) 2;

б) 3;

**в) 4.**

5. Охшату-чагыштыру рәвешен билгеләгез.**(2 балл)**

а) *җәяү*;

ә) *кышын*;

**б) *картларча*;**

в) *тикмәгә*.

6. Мәкальдәге сүзләрнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Эш беткәч уйнарга ярый.* (Мәкаль)

а) исем, хикәя фигыль, инфинитив, хәбәрлек сүз;

**ә) исем, хәл фигыль, инфинитив, хәбәрлек сүз;**

б) исем, сыйфат фигыль, инфинитив, хәбәрлек сүз;

в) исем фигыль, хәл фигыль, инфинитив, модаль сүз.

7. Мәкальдәге калын хәрефләр белән бирелгән сүзнең нинди җөмлә кисәге икәнлеге дөрес күрсәтелгән рәтне билгеләгез. **(2 балл)**

***Останың*** *кулы бии.*

а) ия;

**ә) аергыч;**

б) хәл;

в) тәмамлык.

8. Кушма җөмләне билгеләгез. **(2 балл)**

а) *Калган эшкә кар ява.*

ә) *Оста эшеннән билгеле.*

б) *Сүзең белән эшең бер булсын.*

**в) *Сүз кирәкми, эш кирәк.***

**II. Теоретик бирем.**

Алмашлык сүз төркеме турында белгәннәрегезне языгыз, фикерегезне мисаллар ярдәмендә дәлилләгез. **(6 балл)**

**III. Гамәли-иҗади бирем.**

*Җирдә әбиләр чуагы.  
Очалар пәрәвезләр.****Имәннәрнең яфраклары —  
Утлы карашлы күзләр.***

*Толымнар алтын чулпылы  
Талларда, юкәләрдә.  
Миләшләрнең хисе яна —  
Гашыйклар микән әллә?*

*Каеннар моңлы җыр суза  
Мәхәббәт исеменнән.  
Ак толымлы иртәләрдә  
Җәй кызы яшеренгән…*

(Илсөяр Иксанова)

1. ***Чуагы*** сүзенә фонетик анализ ясагыз. **(3 балл)**

2. Шигырьдән түбәндәге сүзләрне сайлап языгыз:

Борын ассимиляциясе чагылыш тапкан сүзләр: **(2 балл)** *(имәннәрнең, толымнар, каеннар, исеменнән)*

Тел арты ассимиляциясе чагылыш тапкан сүз: **(1 балл)** *(яшеренгән)*

Ирен гармониясе чагылыш тапкан сүзләр: **(2 балл)** *(толымнар, моңлы, толымлы)*

3. ***Очалар, моңлы, яшеренгән*** сүзләренә морфологик анализ ясагыз. **(9 балл)**

4. Калын хәрефләр белән бирелгән җөмләгә синтаксик анализ ясагыз: җөмлә кисәкләренең астына сызыгыз, төрләрен билгеләгез, җөмләгә билгеләмә бирегез. **(5 балл) *(раслау, хикәя, җәенке, ике составлы, тулы гади җөмлә)***

5. Әбиләр чуагы белән бәйле фикерләрегезне 10 җөмләдән торган бәйләнешле текст итеп языгыз. **(10 балл)**